Anexa nr. 32  
la Regulamentul de aplicare a   
destinaţiilor vamale prevăzute de Codul   
vamal al Republicii Moldova

**Lista   
formelor obişnuite de manipulare  prevăzute la secţiunea 5**

În cazul în care nu se specifică altfel, nici una din formele obişnuite de manipulare descrise în prezenta anexă nu pot avea loc, dacă aceasta determină schimbarea codului tarifar la nivel de nouă cifre din Nomenclatorul mărfurilor:

1) ventilarea, uscarea, ştergerea de praf, operaţiuni simple de curăţare, repararea ambalajului, reparaţii elementare ale distrugerilor survenite în urma transportării sau depozitării în măsura în care implică operaţiuni simple, aplicarea şi înlăturarea învelişului protector în vederea transportului;

2) reasamblarea mărfurilor după transportare;

3) inventarierea, prelevare de mostre, sortare, cernut, filtrare mecanică şi cîntărirea mărfurilor;

4) înlăturarea componentelor deteriorate sau contaminate;

5) conservarea prin mijloace de pasteurizare, sterilizare, iradiere sau adăugarea de conservanţi;

6) tratarea împotriva paraziţilor;

7) tratarea anticorozivă;

8) tratarea:

a) prin simpla creştere a temperaturii, fără alte procese de tratare sau distilare, sau

b) prin simpla scădere a temperaturii,chiar dacă din aceasta rezultă un cod diferit din nouă cifre din Nomeclatorul mărfurilor;

9) tratarea electrostatică, descreţirea sau călcarea textilelor;

10) tratarea, constînd în:

a) înlăturarea codiţelor şi sau scoaterea sîmburilor din fructe, tăierea în bucăţi şi separarea fructelor sau legumelor uscate, rehidratarea fructelor; sau

b) deshidratarea fructelor chiar dacă aceasta determină schimbarea codului tarifar la nivel de nouă cifre din Nomenclatorul mărfurilor;

11) desărarea, curăţarea şi tăbăcirea pieilor;

12) diluarea sau concentrarea fluidelor, fără alt proces de tratare sau distilare, chiar dacă aceasta  determină schimbarea codului tarifar la nivel de nouă cifre din Nomeclatorul mărfurilor;

13) amestecarea mărfurilor de acelaşi fel, de calităţi diferite, pentru a obţine o calitate constantă sau o calitate impusă de client, fără a modifica natura mărfurilor;

14) împărţirea sau tăierea marginilor mărfurilor dacă este vorba numai de operaţiuni simple;

15) ambalarea, dezasamblarea, schimbarea ambalajului, filtrarea sau simplul transfer în recipienţi, chiar dacă aceasta determină schimbarea poziţiei tarifare la nivel de nouă cifre din Nomenclatorul mărfurilor, aplicarea, înlăturarea sau modificarea marcajelor, a sigiliilor, a etichetelor, etichetelor de preţ sau a altor semne distinctive similare;

16) testarea, ajustarea, reglarea sau punerea în stare de funcţionare a maşinilor, aparatelor şi vehiculelor, în special pentru  verificarea  conformităţii cu standardele tehnice, dacă este vorba numai de operaţiuni simple.

**Notă:** Formele obişnuite de manipulare enumerate în prezenta anexă, nu pot fi autorizate, dacă în opinia organelor vamale, operaţiunea respectivă ar putea creşte riscul de fraudă vamală.